Fea lorio

Fea lorio (Charmosynopsis pulchella), konata ankaŭ kiel Ruĝa lorio, estas specio de papagaj birdoj, en la familio Psittaculidae. La specio estas endemia de la insulo Nov-Gvineo. Iliaj naturaj habitatoj estas subtropikaj kaj tropikaj malsekaj arbaroj de malaltaj teroj kaj de malsekaj montararbaroj. Ilia koloraro estas ĉefe ruĝa kun iom da flava en gorĝo kaj de verda en flugiloj. Oni agnoskis du subspeciojn, C. p. pulchella kaj C. p. rothschildi.

Taksonomio
La Fea lorio estis formale priskribita en 1859 fare de la angla zoologo George Robert Gray kun la dunoma nomo Charmosyna pulchella. Oni movis ĝin el la origina genro Charmosyna al la restarigitan genron Charmosynopsis post la publikigo de studo pri molekula filogenetiko en 2020.

 Aspekto 
La fea lorio kreskas ĝis longo de ĉirkaŭ 18 cm kaj pezas inter 24 kaj 34 g. La masklo de la nomiga subspecio, C. p. pulchella, havas la kapon, nukon, bruston kaj subajn partojn ruĝajn, la brusto foje estas strieca flave. La malantaŭo de la krono havas purpuran makulon. La mantelo, dorso kaj flugiloj estas malhelverdaj, same kiel la supraj vostokovriloj. La supra flanko de la vosto estas verda kun flava pinto kaj la centraj vostoplumoj estas ruĝaj ĉe siaj pintoj. La malsupra flanko de la vosto estas flava kaj la femuroj estas malhelviolaj. La beko estas oranĝa kaj la okuloj flavec-oranĝaj. La ino estas simila, sed la malsupra dorso estas flavec-verda kaj la flankoj de la pugo kaj flankoj estas flavaj.

La masklo de C. p. rothschildi diferencas per tio, ke la brusto estas verda kun flava strieco, dum la malhela makulo sur la krono estas pli granda kaj etendiĝas antaŭen al la okulo kaj paliĝas malantaŭen en la verdan mantelon. La supraj vostokovriloj havas flavan nuancon kaj la ventro estas malhelviola. La ino havas larĝan verdan brustobendon kun flava strieco kaj verdetflavan makulon sur la flanko de la pugo.

Distribuado
La fea lorio loĝas sur la insulo Nov-Gvineo. C. p. pulchella troviĝas en montregionoj de la Birdokapa Duoninsulo orienten ĝis la Huon-duoninsulo kaj la sudorienta parto de la insulo, same kiel en la Fakfak-montaro en la Bomberai-duoninsulo. C. p. rothschildi troviĝas en norda kaj centra Nov-Gvineo en la Ciklopaj Montoj kaj aliaj proksimaj montaraj sistemoj.

Kutimaro
Oni supozas, ke la fea lorio manĝas polenon kaj nektaron manĝitajn de floroj alte en la arbara kanopeo kaj ofte asociiĝas kun arboj de la genro Melicope. Reproduktado estis observita en decembro, januaro kaj aprilo. Nestoloko ofte estas truo ĉe la bazo de epifita planto, kie ovodemetado de unu aŭ du ovoj estas kovata dum ĉirkaŭ dudek kvin tagoj.

Referencoj

Juniper & Parr (1998) Parrots: A Guide to Parrots of the World; .

Eksteraj ligiloj

Kategorio:Papagoformaj
Kategorio:Papagedoj
Kategorio:Birdoj de Indonezio